Alates sajandi teise kümnendi algupoolest arendas Hugo Raudsepp oma näitekirjanduslikku loomingut, milles komöödial on valdav osa. Lühikese ajaga saavutas ta nii kutseliste kui väikelavade kaudu suure populaarsuse ning jõudis rahva laiade hulkade teadvusse. Kui  1929.a. ilmus Hugo Raudsepa külakomöödia "Mikumärdi", siis müüdi see nii kiiresti läbi, et juba järgmisel aastal ilmus uustrükk. Lavateose kohta oli tulemus kaunis erakordne. "Mikumärdi" jõudis ka soome, läti ja leedu teatrilavadele ning on võõrsilgi jäänud eesti teatri raudvaraks. Viimati esitati see suure vabaõhulavastusena Kanadas 1972 Ülemaailmsete Eesti Päevade raames. Hugo Raudsepa lavateoseid on mängitud paguluses kõigil mandritel ja maadel, kus leidub niipalju eestlasi, et moodustada ansamblit ja  publikut.